Ritratt ta' 5598375 fuq Pixabay .td_uid_2_611390a213f1d_rand.td-a-rec-img{text-align:left}.td_uid_2_611390a213f1d_rand.td-a-rec-img img{margin:0 auto 0 0} Jekk hemm xi ħaġa li verament turtani hija l-aġir ta' ċerti nies li jaħsbu li huma aħjar minn ħaddieħor. Hawn min jesprimi dan is-sens ta' superjorità billi ma jitkellimx b'ilsien art twelidu imma minflok, jitkellem b'ilsien il-ħakkiema kolonjali tal-imgħoddi. Hawn min imur joqgħod f'xi naħa partikolari ta' Malta għax, skont hu, hemm imorru joqogħdu n-nies ta' ċerta klassi. Hawn min jiċċirkola biss f'ċerti ċrieki soċjali għax jaħseb li dawk biss huma tal-puliti! – Kultant tibda titfixkel jekk dan kollu hux realtà inkella xi series li tara fuq it-televiżjoni. Forsi min hu verament matur isibha diffiċli ħafna biex jifhem kif bniedem jista' jkun daqshekk immatur u frivolu li jaħseb li hu xi ħaġa aħjar minn ħaddieħor. Dan għaliex anke bir-raġuni biss tasal biex tifhem li kulħadd huwa l-istess. Nieħdu bħala eżempju l-mard. Jekk tiġi marda, tagħmel xi distinzjoni bejn persuna u oħra? – Il-pandemija tal-COVID-19 mhux lil kulħadd tista' tolqot? U l-istess il-mewt, din ma tagħmel distinzjoni bejn ħadd. Hawnhekk forsi jkun hawn min jgħidli: "Jien intelliġenti ħafna u kapaċi ħafna wkoll u hemm ħaddieħor li hu injurant u ma jinqala' għal xejn. Mela, iva, jien superjuri għalih!" – Meta xi ħadd jirraġuna hekk, niftakar f'film li darba rajt ta' raġel famuż Iżlamiku li kien għaref ħafna. Dan ir-raġel għaref kien jirraġuna li l-intelliġenza hija don li jagħtik il-Ħallieq u iktar ma tkun intelliġenti, iktar għandek piż tqil biex terfa'. Dan għaliex iktar trid taġixxi b'mod eżemplari ladarba l-Ħallieq tak moħħ li kapaċi jifhem l-affarijiet kif verament huma f'din id-dinja. Għalhekk, min hu intelliġenti ħafna qatt ma jista' jaqa' fis-suppervja li jaħseb li hu xi ħadd aħjar minn ħaddieħor. Fil-politika wkoll huwa importanti li ma nirvinawx kollox bil-klassiżmu, speċjalment bit-tip ta' diskors li nużaw. Kultant inkun qed naqra xi artiklu politiku u niltaqa' ma' diskors li tassew idarrasni. Mhux l-ewwel darba li ssib diskors bħal: "nies illitterati", "ħamalli", "the great unwashed", "uneducated idiots", u ġieli anke diskors vulgari, maħsub biex ipinġi lil tan-naħa l-oħra bħala nies inferjuri u li għalhekk jappoġġjaw lill-partit politiku avversarju. Dan it-tip ta' diskors ibaxxi lil min jużah u minflok jiġbed lin-nies lejn il-partit tal-kittieb, iktar inaffarhom. Nevitaw il-klassiżmu għaliex huwa banali u ħsara biss jagħmel. .td_uid_3_611390a214163_rand.td-a-rec-img{text-align:left}.td_uid_3_611390a214163_rand.td-a-rec-img img{margin:0 auto 0 0}